Diari Oficial de la Generalitat Valenciana


Sumari del DOGV 4669, del 14-01-2004 (2004/900124)

RESOLUCIÓ de 22 de desembre de 2003, del director general de Comerç i Consum, per la qual es convoquen ajudes per a la potenciació de l'equilibri comercial en desplegament de l'article 19.4 de l'Ordre de 4 de desembre de 2003, de la Conselleria d'Indústria, Comerç i Turisme, per la qual es regulen les ajudes a la modernització de les Pime comercials per a l'exercici 2004.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2003/12/22/(2)/dof/vci/html**

### Dades del document

Número de DOGV
:   4669

Data del DOGV
:   14-01-2004

Secció del DOGV
:   I. DISPOSICIONS GENERALS

Número del document
:   2004/900124


Data del document
:   22-12-2003

Organisme emissor


Tipus de document
:   Resolució

Anàlisi jurídica

 Descriptors 

:   * suport econòmic
    * ajuda a les empreses
    * comerç interior
    * distribució comercial
    * distribuïdor comercial
    * ajuda pública
    * petita i mitjana empresa

RESOLUCIÓ de 22 de desembre de 2003, del director general de Comerç i Consum, per la qual es convoquen ajudes per a la potenciació de l'equilibri comercial en desplegament de l'article 19.4 de l'Ordre de 4 de desembre de 2003, de la Conselleria d'Indústria, Comerç i Turisme, per la qual es regulen les ajudes a la modernització de les Pime comercials per a l'exercici 2004. [2003/X13925]
  
El model comercial valencià ha adquirit carta de naturalesa com a conseqüència del manteniment durant els últims anys de pautes favorables de desenvolupament que l'han configurat com un sector divers, quant a la presència dels formats comercials, i equilibrat per la participació d'aquests en el conjunt de l'estructura comercial.
  
  
El resultat de tot això és la plena adequació del nostre sector comercial detallista a les exigències i les necessitats dels compradors de la Comunitat Valenciana, tant dels residents com d'aquells que la visiten temporalment, els quals tenen assegurat l'exercici de la llibertat d'elecció com a consumidors, com també un nivell de servei adequat i l'existència d'un nivell adequat de competència que garanteix l'eficàcia i l'eficiència dels agents dedicats a aquest sector de l'economia valenciana.
  
L'actuació duta a terme pel Govern Valencià en matèria de comerç des de l'any 1995 ha sigut decisiva per a consolidar aquest model propi de desenvolupament comercial basat en un comerç dinàmic, modern i competitiu, plenament homologable al dels països més avançats del nostre entorn, que actua com a factor d'equilibri territorial i que proveeix adequadament les necessitats dels consumidors.
  
Els dos factors fonamentals que caracteritzen l'evolució experimentada pel sector de la distribució comercial de la Comunitat Valenciana són, d'una banda, l'important desenvolupament de tots els formats comercials i, d'altra banda, el reconeixement del paper dels equipaments comercials com a element de vertebració territorial i d'enfortiment i de dinamització dels espais urbans. La conjunció d'aquestes dues línies evolutives ha determinat la implantació d'un nou esquema de competència comercial.
  
El sistema de competència actual que vertebra la distribució comercial valenciana s'articula sobre una xarxa jerarquitzada de polaritats comercials que rivalitzen entre si per tal d'aconseguir atraure els compradors de les àrees d'influència respectives, les quals presenten amplis espais compartits per diverses polaritats.
  
La jerarquització, que manté una certa relació amb les pautes de desenvolupament demogràfic i territorial de la Comunitat Valenciana, en l'aspecte comercial respon fonamentalment a factors de dimensió i d'assortiment, però també respon a altres atractius que es deriven de la sinergia amb altres funcions urbanes i ciutadanes, i de l'accessibilitat, comoditat i funcionalitat d'ús de les mateixes concentracions comercials que constitueixen els nodes del sistema.
  
Tanmateix, un sistema competencial en equilibri pot ser alterat per diverses circumstàncies que obligarien necessàriament els operadors comercials afectats a reaccionar i resituar-se en el nou sistema resultant.
  
Per això són importantíssims els esforços cooperatius que es plantegen i que es duen a terme conjuntament per tots els qui tenen l'àmbit comercial afectat com a escenari de la seua activitat econòmica, els quals tenen el compromís d'aconseguir un nivell de col·laboració adequat amb les administracions públiques responsables de les estratègies i dels espais públics implicats.
  
Les causes que poden portar a l'aparició de desequilibris en un sistema comercial en competència estabilitzada són el canvi en les infraestructures de transport, el desenvolupament residencial, l'evolució natural del mateix sector comercial i l'aparició d'equipaments comercials d'influència rellevant. Però també el desenvolupament d'accions d'estudi i coneixement del sector comercial pot posar al descobert altres situacions que evidencien problemes concurrencials que calga considerar.
  
A causa de la modificació significativa de les condicions de competència, les accions que s'han de portar a terme per tal de mantenir la capacitat competitiva d'una polaritat comercial consisteixen en la realització d'actuacions, conjuntes o individuals, amb un enfocament col·lectiu que contribuïsquen a millorar els factors en què es basa l'atractiu comercial de la polaritat en conjunt.
  
En aquest context, l'Ordre de la Conselleria d'Indústria, Comerç i Turisme de 4 de desembre del 2003, per la qual es regulen les ajudes en matèria de modernització de les Pime comercials, en l'article 19, preveu un apartat destinat a potenciar l'equilibri comercial a fi que els increments que es produïsquen en l'oferta comercial responguen a un patró d'equilibri entre les distintes fórmules i formats per tal de garantir el manteniment en condicions competitives d'una de les majors riqueses del model comercial valencià: la diversitat. El mateix article faculta la Direcció General de Comerç i Consum perquè determine els àmbits urbans i els sectors subvencionables, com també el termini de presentació de sol·licituds.
  
En virtut de tot això, resolc:
  
  
Article 1. Objecte i àmbit
  
1. L'objecte d'aquesta resolució és determinar els àmbits urbans i els sectors subvencionables per a la concessió d'ajudes destinades a la potenciació de l'equilibri comercial per increment general de l'oferta local.
  
2. El règim d'ajudes serà d'aplicació tal com es determina en l'Ordre de 4 de desembre del 2003, de la Conselleria d'Indústria, Comerç i Turisme, per la qual es regulen les ajudes a la modernització de les Pime comercials per a l'exercici 2004.
  
  
Article 2. Àmbits urbans i sectors subvencionables
  
Les ajudes establides en l'article 19.4 de l'Ordre esmentada en l'article anterior es destinaran a finançar les inversions plantejades per les Pime comercials que complisquen els requisits fixats en l'articulat de la dita Ordre i que pretenguen portar a terme les inversions esmentades en el ja referit article 19 punt 4 de la mateixa Ordre en els municipis esmentats en l'annex d'aquesta resolució.
  
A l'efecte d'aquesta resolució es consideren subvencionables les empreses que acrediten, en la forma expressada en l'article 3 de l'Ordre de 4 de desembre del 2003 ja esmentada, l'exercici d'alguna de les activitats comercials subvencionables que figuren en l'annex d'aquella Ordre, en relació amb el municipi en què es troben.
  
  
Article 3. Termini de presentació de sol·licituds
  
El termini de presentació de sol·licituds serà des de l'endemà de la publicació d'aquesta resolució en el Diari Oficial de la Generalitat Valenciana fins al 28 de febrer de 2004.
  
  
DISPOSICIÓ FINAL
  
  
Aquesta resolució vigirà el dia de la publicació en el Diari Oficial de la Generalitat Valenciana.
  
  
València, 22 de desembre de 2003.- El director general de Comerç i Consum: Carlos Mazón Guixot.
  
  
ANNEX
  
  
Vinaròs
  
Benicarló
  
Castelló
  
Almassora
  
Burriana
  
Ontinyent
  
Alacant
  
Sant Vicent del Raspeig
  
Orihuela
  
Elx
  
Crevillent
  
Alcoi


Còpia Permalink ELI